ഇ.പി.എഫ്.ഒ പെന്ഷന് കേസ് വിശാല ബെഞ്ചിന് വിട്ടേക്കും ന്യൂഡല്ഹി: ശമ്ബളത്തിന് ആനുപാതികമായി ഉയര്ന്ന പി.എഫ് പെന്ഷന് വഴിയൊരുക്കിയ കേരള ഹൈക്കോടതി വിധിക്കെതിരായ അപ്പീലുകള് സുപ്രീംകോടതി വിശദ വാദത്തിനായി വിശാല ബെഞ്ചിന് ശുപാര്ശ ചെയ്യാന് സാദ്ധ്യത. ഇന്നലെ കേസിന്റെ വാദത്തിനിടെ ജസ്റ്റിസ് യു.യു.ലളിത് അദ്ധ്യക്ഷനായ രണ്ടംഗ ബെഞ്ചാണ് ഇത് സംബന്ധിച്ച് സൂചന നല്കിയത്. ഉയര്ന്ന പി.എഫ് പെന്ഷന് സംബന്ധിച്ച് ആര്.സി.ഗുപ്ത കേസില് 2016 ജസ്റ്റിസ് രഞ്ജന് ഗോഗോയ് ഉള്പ്പെട്ട ബെഞ്ച് തീര്പ്പ് കല്പ്പിച്ച വിഷയങ്ങള് മാത്രമല്ല ഈ കേസിലുള്ളതെന്ന് ഇ.പി.എഫ്.ഒയ്ക്കായി മുതിര്ന്ന അഭിഭാഷകന് ആര്യമ സുന്ദരം സുപ്രീംകോടതിയെ അറിയിച്ചു. പി.എഫ് അക്കൗണ്ടില് നിന്ന് പെന്ഷന് അക്കൗണ്ടിലേക്ക് പണം നല്കുന്നത് സംബന്ധിച്ചണ് ആര്.സി.ഗുപ്ത കേസിലുള്ളത്. ശമ്ബളത്തിന് ആനുപാതികമായി പെന്ഷന് വേണമെന്നാണ് നിലവിലെ അപ്പീലിലെ ആവശ്യം. തുടര്ച്ചയായി വാദം കേട്ടാല് പോലും ആര്.സി. ഗുപ്ത കേസിലെ വിധി നിലനില്ക്കുന്നതിനാല് ആ ഉത്തരവ് അനുസരിക്കേണ്ടി വരുമെന്ന് നിരീക്ഷിച്ച ബെഞ്ച്, വിശാല ബെഞ്ചിന് കേസ് കൈമാറുന്നതല്ലേ ഉചിതമെന്ന് ആരാഞ്ഞു. എന്നാല് തൊഴിലാളികള്ക്കായി ഹാജരായ അഭിഭാഷകര് ഇത് എതിര്ത്തു. ചൊവ്വാഴ്ച കേസില് വാദം വീണ്ടും കേള്ക്കും. അന്ന് കേന്ദ്രത്തിന്റെ വിശദീകരണം ആരായും. കേരള ഹൈക്കോടതിയുടെ 2018 ഒക്ടോബര് പത്തിലെ വിധി ചോദ്യം ചെയ്ത് ഇ.പി.എഫ്.ഒ നല്കിയ അപ്പീല് 2019 ഏപ്രില് ഒന്നിന് സുപ്രീംകോടതി തള്ളിയിരുന്നു. ഇതിനെതിരെ ഇ.പി.എഫ്.ഒയും തൊഴില് മന്ത്രാലയവും നല്കിയ പുനഃപരിശോധനാ ഹര്ജിയിലാണ് വാദം നടക്കുന്നത്. കേന്ദ്രം ഫണ്ട് അനുവദിക്കാതെ ഉയര്ന്ന പെന്ഷന് നല്കാനാവില്ലെന്നാണ് ഇ.പി.എഫ്.ഒയുടെ നിലപാട്. ഒരു തരത്തിലും ഹൈക്കോടതിവിധി നടപ്പാക്കാനാവില്ലെന്നാണ് തൊഴില് മന്ത്രാലയത്തിന്റെ വാദം.